1941. április 28-án a "Bismarck" és legénysége készen állt a bevetésre, a raktárai három hónapra való készlettel voltak feltöltve. Lindemann erről értesítette az OKM-et, az északi és nyugati csoportfőnökséget valamint a flottaparancsnokságot. A Rheinübung hadművelet vezetésével megbízott flottaparancsnok, Günther Lütjens tengernagy a törzsével együtt május 13-án tartott első ízben közös gyakorlatot a "Bismarck" fedélzetén, tesztelve a flottaparancsnokság és a "Bismarck" tisztjei közötti kommunikációt.